Il-Ħames Pitazz – Paragrafi 1501-1510 + Issa li qiegħda nsib diffikulta' sabiex norqod billejl, għax it-tbatija tiegħi ma tippermettilix, jiena mmur inżur il-knejjes u l-kappelli kollha u, ukoll jekk ikun biss għal waqt qasir, jiena nagħmel att ta' adorazzjoni quddiem is-Sagrament Imqaddes. X'ħin nerġa' lura fil-kappella tiegħi, jiena mbagħad noqgħod nitlob għal ċerti saċerdoti li jħabbru u jigglorifikaw il-Ħniena Divina. Jiena nitlob ukoll għall-intenzjonijiet tal-Qdusija Tiegħu l-Papa u għall-ħniena għall-midinbin – hekk qegħdin ikunu l-iljieli tiegħi. 20 ta' Jannar 1938. Jiena qatt ma noqgħod inżiegħel b'ħadd. It-tifħir żejjed ma nissaportihx, għax l-umilta' m'hi xejn ħlief verita'. M'hemmx biża' jew mistħija fl-umilta' vera. Għalkemm jiena nqis lili nnifsi l-iċken waħda fil-kunvent kollu, mill-banda l-oħra, nifraħ bl-unur li għandi li jiena għarusa ta' Kristu. Ma jimpurtax li ta' spiss nisma' n-nies jgħiduli li jiena supperva, għax naf li l-ġudizzju tan-nies ma jasalx jiddixxerni l-motivi għall-azzjonijiet tagħna. Meta, fil-bidu tal-ħajja reliġjuża tiegħi, wara n-novizzjat, bdejt neżerċita ruħi iktar fl-umilta', l-umiljazzjonijiet li Alla bagħatli ma kinux biżżejjed għalija. U hekk, fil-ħerqa żejda tiegħi, bdejt infittex aktar minn dawn waħdi, u ta' spiss dhert f'għajnejn is-superjuri tiegħi mod ieħor milli kont fir-realta' u bdejt nitkellem dwar il-miżerji li ma kelli ebda idea tagħhom. Imma wara ftit, Ġesu' tani x'nifhem li l-umilta' m'hi xejn ħlief il-verita'. Minn dak iż-żmien 'il quddiem, bdilt l-ideat tiegħi u bil-fedelta' bdejt nimxi wara d-dawl ta' Ġesu'. Tgħallimt li jekk ir-ruħ tkun ma' Ġesu', Huwa ma jippermettilhiex li tiżbalja. + Mulej, inti taf li minn żgħożiti jiena dejjem fittixt ir-rieda Tiegħek u, meta għaraft x'inhi, dejjem ippruvajt inwettaqha. Ruħi drat l-ispirazzjonijiet tal-Ispirtu Qaddis, li jiena fidila lejh. F'nofs l-ikbar storbju smajt il-vuċi ta' Alla. Jiena dejjem inkun naf x'ikun għaddej ġewwa fija . . . Qiegħda nissielet għall-qdusija, għax b'dan il-mod jiena għad inkun utli għall-Knisja. Il-ħin kollu nipprova nipprattika l-virtu'. Nipprova nimxi wara Ġesu' bil-fedelta'. U jiena npoġġi din s-sensiela ta' virtujiet ta' kuljum – fis-skiet, moħbijin, kważi ma jidhrux, imma mwettqin bi mħabba kbira – fit-teżor tal-Knisja ta' Alla għall-benefiċċju komuni tal-erwieħ. Inħossni ġewwa fija bħallikieku kont responsabbli tal-erwieħ kollha. Naf tajjeb ħafna li jiena minix qiegħda ngħix għalija nnifsi biss imma għall-Knisja kollha . . . + O Alla li ħadd ma jista' jifhmu, qalbi qiegħda tinħall bil-ferħ li Inti ħallejtni nidħol sa ġewwa l-misteri tal-ħniena Tiegħek! Kollox jibda bil-ħniena Tiegħek u jispiċċa bil-ħniena Tiegħek. Il-grazzja kollha kemm hi tiġi mill-ħniena, u fl-aħħar siegħa l-ħniena hi abbundanti għalina. Ħadd m'għandu jiddubita dwar it-tjubija ta' Alla; ukoll li kieku d-dnubiet ta' xi ħadd kienu mudlama bħal-lejl, il-ħniena ta' Alla hija iktar qawwija mill-miżerja tagħna. Ħaġa waħda biss hemm bżonn: Li l-midneb ibexxaq il-bieb ta' qalbu, ukoll għal ftit, biex Alla jdaħħal raġġ tal-grazzja ħanina Tiegħu, u mbagħad Alla jagħmel il-bqija. Imma msejkna dik ir-ruħ li għalqet il-bieb għall-ħniena ta' Alla, ukoll fl-aħħar siegħa. Kienu fil-fatt erwieħ bħal dawn li tefgħu lil Ġesu' f'niket tal-mewt fil-Ġnien taż-Żebbuġ; fil-fatt, kien mill-Qalb l-iżjed ħanina Tiegħu li ħarġet il-ħniena divina. 21 ta' Jannar (1938). Ġesu', kemm tkun ħaġa tassew kerha li tbati, li kieku ma kienx għalik. Imma inti, Ġesu', mixur fuq is-salib, tagħtini s-saħħa u dejjem tinsab qrib tar-ruħ li qiegħda tbati. Il-kreaturi jabbandunaw lil dak li jkun fit-tbatija tiegħu, imma Inti, O Mulej, Inti fidil . . . Ta' spiss jiġri li meta xi ħadd jimrad, bħal fil-każ ta' Ġob fit-Testment il-Qadim, sakemm wieħed jista' jiċċaqlaq u jaħdem, kollox jibqa' miexi sewwa; imma meta Alla jibgħat marda, b'xi mod jew ieħor, issib inqas ħbieb madwarek. Imma xorta waħda, jibqa' xi ftit. Jibqgħu jieħdu l-interess fit-tbatija tagħna u dan kollu; imma jekk Alla jibgħat marda itwal, ukoll dawn il-ħbieb fidili bil-mod il-mod jibdew jitilquna. Jiġu jżuruna inqas ta' spiss, u spiss iż-żjarat tagħhom joħolqu fina t-tbatija. Minflok ma jfarrġuna, iċanfruna dwar ċert affarijiet – ħaġa li sservi ta' okkażjoni ta' ħafna tbatija. U hekk ir-ruħ, bħal Ġob, tkun tinsab waħedha; imma fortunatament mhix waħedha, għax Ġesu'-Ostja jkun magħha. Wara li doqt dawn it-tbatijiet u għaddejt lejl sħiħ fl-imrar, l-għada filgħodu, meta l-kappillan (Dun Theodore) ġie biex iqarbinni, kelli nisforza biex nikkontrolla lili nnifsi biex ma ngħajjatx b'kemm kelli saħħa, "Merħba, l-uniku Ħabib veru tiegħi." It-Tqarbin Imqaddes jagħtini s-saħħa sabiex inbati u nissielet. Nixtieq nitkellem dwar ħaġa waħda oħra li kelli esperjenza tagħha: meta Alla la jagħti l-mewt u lanqas is-saħħa, u (meta) din il-ħaġa ddum għal ħafna snin, in-nies jidraw u jħarsu lejn dik il-persuna bħala waħda mhix marida. Imbagħad tibda sensiela sħiħa ta' tbatijiet fis-skiet. Alla biss ikun jaf kemm sagrifiċċji jkollha tagħmel ir-ruħ. Darba filgħaxija, x'ħin kont qiegħda nħossni tant marida li kont qiegħda naħseb kif kien ser jirnexxili nerġa' lura fiċ-ċella tiegħi, iltqajt mas-Soru Assistenta (Swor Seraphina), li kienet qiegħda titlob lil waħda mis-sorijiet tal-ewwel kor biex tmur fejn il-kanċell b'ċertu messaġġ. Imma meta rat lili, qaltilha, "le, Sor, m'hemmx għalfejn tmur int, iżda tista' tmur Swor Fawstina, għax nieżla x-xita sewwa." Jiena weġibt, "Kollox sewwa", u mort u għamilt dak li kelli nagħmel, imma Alla biss jaf il-bqija. Dan biss eżempju wieħed fost ħafna. Xi kultant donnu jidher li soru tat-tieni kor hi tal-ġebel, imma hi wkoll bniedma u għandha qalb li tħoss . . .
Djarju ta' Swor Fawstina – Il-5 Pitazz (par.1501-1510)